શ્રી જી. કે. ધોળકિયા શાળામાં ધો. ૧૦ (અંગ્રેજી માધ્યમ) માં અભ્યાસ કરતા પ્રિતીબેન અને મિલનભાઇ પનારાના પુત્રી કુ. દર્શી પનારાએ જીવલેણ અને ઘાતક એવા કેન્સર રોગના સરળતમ ઇલાજ માટેનું સંશોધન તૈયાર કર્યું છે. આ પ્રોજેકટમાં તેમણે શાકભાજીમાં વપરાતી સરગવાની શીંગનો ઉપયોગ કર્યો છે. આ સરગવાની શીંગને ડ્રાઇંગ અને કુલિંગ કરી કેન્સર સામે રક્ષણ આપતી દવા તૈયાર કરી છે. છેલ્લા એક વર્ષથી સમગ્ર ગુજરાતની વિવિધ સંશોધન સંસ્થાઓ જેવી કે, જુનાગઢ કૃષિ યુનિવર્સિટી, સૌરાષ્ટ્ર યુનિવર્સિટી અને આત્મીય યુનિવર્સિટીના બાયો સાયન્સ ડિપાર્ટમેન્ટ તેમજ અમદાવાદની વિવિધ પ્રયોગશાળાઓ તેમજ રાજકોટની એનવિટ્રો લેબોરેટરી વગેરેમાં અનેક ટેસ્ટ કર્યા બાદ આ દવા તૈયાર બની છે. જે હવે કોરીયામાં યોજાયેલ વિજ્ઞાન મેળો MILSET Expo Sciences Asia-2018 માં વિશ્વ સમક્ષ રજુ કરવામાં આવશે. નાનકડી એવી ૧પ વર્ષની આ દિકરી દર્શિનું આ સંશોધન ભવિષ્યમાં કેન્સરના ઉપચારમાં અકસીર ઇલાજ બની સમગ્ર માનવજાત માટે આશીર્વાદરૂપ સાબિત થશે.